Imtella' Awwissu 13, 2021 It-Taliban iddikjara li ħataf it-tieni l-akbar belt Afgana, Kandahar, f'dik li titqies bħala rebħa kbira għall-militanti. Din il-belt hija strateġikament importanti bħala ċentru ewlieni ta' kummerċ. Intant, it-Taliban ilbieraħ ħataf il-kontroll ta' żewġ bliet oħra Afgani: Ghazni u Herat. Il-belt ta' Ghazni – li tinsab 150 kilometru minn Kabul – hija strateġikament importanti u l-kontroll tagħha tagħmilha aktar possibbli għat-Talibani li jieħdu f'idejhom il-kapitali Kabul. It-Taliban għandu taħt il-kontroll tiegħu terż tal-bliet reġjonali tal-pajjiż u parti kbira mit-tramuntana tal-Afganistan. L-Istati Uniti qalu li se jibagħtu mat-3,000 suldat lura l-Afganistan biex jgħinu fl-evakwazzjoni tal-ħaddiema mill-ambaxxata Afgana. Anke ir-Renju Uniti qed jibgħat mas-600 suldat għal perjodu qasir biex jgħinu lill-Ingliżi joħorġu mill-Afganistan.